ચીફ જસ્ટિસ બાબતે જે કંઈ થયું છે તેને નજર અંદાજ કરવું કે સ્વીકારવું તે બંને બાબતો ખૂબ ગંભીર છે. ચાર જજો દ્વારા અપાયેલા મુદ્દાઓને લાલ જાજમ નીચે દાબી દેવા કે સુપ્રીમ કોર્ટની કાર્યપદ્ધતિ સુધારવા માટે આ બાબતે પગલાં ભરવા વધારે યોગ્ય છે ? એ ગંભીર પ્રશ્ર્નોય અહીં ઉદ્ભવે છે. કારણ કે સુપ્રીમ કોર્ટમાં જવાબદારી અને ન્યાયતંત્રની સ્વતંત્રતા બંને એક સાથે ચાલે છે. જો જવાબદારી બનતી હોય તો મુખ્ય ન્યાયમૂર્તિએ આ ચારેય જજોને ‘સત્ય’ નું દર્શન કરાવવું જોઈએ. નિયમ મુજબ ન્યાયપાલિકાનાં વડા તરીકે ચીફ જસ્ટીસને બધી જ બેન્ચીસ બનાવવાનો હક છે. તો બીજી તરફ એમ પણ કહેવાય છે કે સુપ્રીમ કોર્ટનાં જૂનિયર અને સિનિયર બધા જ જજો સમાન છે. સરકારે ચીફ જસ્ટિસને કન્સલ્ટ કર્યા એટલે આખે આખી સુપ્રીમ કોર્ટને કન્સલ્ટ કરી ગણાય. તેમ છતાં નૈતિકતા ઊજાગર ના થતી હોય તો જવાબદારી અને ન્યાયતંત્રની સ્વતંત્રતા બંને ખરડાય છે. ન્યાયતંત્ર અને તેની પદ્ધતિ વિકસે અને લોકોનો વિશ્ર્વાસ વધે એ અને એ જ એક માત્ર આ ઘટનાનો આવકાર્ય ઊકેલ બની શકે.